Kennari með erlendan bakgrunn segir það ekki koma á óvart að námsárangur barna af erlendum uppruna mælist marktækt slakari en annarra. Skólakerfið þurfi að koma betur til móts við þessi börn en eins þurfi að uppræta staðalímyndir um innflytjendur.
Fram hefur komið að nemendur með annað móðurmál en íslensku á framhaldsskólastigi sýna marktækt slakari námsárangur en samanburðarhópurinn og flosna frekar upp frá námi. Verðandi formaður Kennarasambands Íslands segir skólakerfið enn eiga langt í land með að koma til móts við þarfir þessara barna sem hefur fjölgað mikið síðustu ár. Ljiridona Osmani, umjónakennari í Stapaskóla í Reykjanesbæ, sem flúði hingað undan stríði í Kósóvó með fjölskyldu sinni, segir þetta ekki koma á óvart.
Það eru bara ákveðnar staðalímyndir gagnvart þessum einstaklingum, innflytjendum, flóttamönnum og útlendingum. Það er bara lögð svo mikil áhersla á að við getum ekki neitt, kunnum ekki neitt og eigum erfitt með að læra, þannig að það er litið framhjá okkur bara.
Að við erum bara að koma hérna og nennum ekki neinu en við höfum ótrúlega mikinn metnað og viljum leggja okkur fram og standa okkur en kannski aðstoðin sem við fáum er kannski ekki næglilega góð, eins og Íslendingar fá kannski.
Í verkefni sem hún vann ásamt öðrum kennara með fjölda nemenda komu fram mjög skýrar staðalímyndir hvað varðar mögulegan starfsferil innflytjenda.
Þessi láglaunastörf innan gæsalappa, á kassa í Bónus, á veitingastöðum eða fiski. það er bara búið að búa til ákveðnar staðlímyndir að þessir einstaklingar geti ekki unnið við neitt annað.
Sjálf fékk hún góða hjálp með íslenskuna í skólanum. Þá hafi foreldrar hennar veitt henni stuðning við heimanámið þrátt fyrir litla íslenskukunnáttu. Eins segir hún íþrótta- og tómstundastarf mikilvægt en slíkt sé oft dýrt og huga þurfi að því að allir hafi tækifæri til að taka þátt.
Ég held bara að skólakerfið gæti gert betur hvað varðar einstaklinga af erlendum uppruna, reyna að koma til móts við þau og hvetja þau áfram og segja þeim að þetta er hægt, bara með aðeins meiri aðstoð.
Það er ekki bara skólakerfið eða tómstundirnar, það er bara samfélagið í heild.
